<classify> MKUU wa Wilaya ya Igunga mkoani Tabora, John Mwaipopo ameliagiza Jeshi la Polisi wilayani humo, kuwakamata madereva wote watakaobainika kugoma kuingia Stendi Kuu ya Mabasi Igunga Mjini.Alitoa agizo hilo juzi alipozungumza na mawakala wa mabasi, mama lishe na machinga katika stendi kuu ya mabasi iliyoko mjini hapa. Mwaipopo alisema serikali haiko tayari kuona madereva wa mabasi, wakipakia abiria katikati ya barabara wakati stendi ya mabasi ipo.Alisema endapo hawatachukua hatua za haraka za kuzuia utaratibu wa mabasi kupakia abiria nje ya stendi hiyo, inaweza kusababisha ajali zisizo za lazima. Mwaipopo alisema kuanzia sasa mabasi yote yaingie stendi na kulipa ushuru na atakayekaidi polisi kamateni na kuwafikisha kwenye vyombo vya sheria.Alitoa wito kwa madereva, kuacha tabia ya kuingia mwendo kasi stendi, kwani hali hiyo inasababisha wakate spring na ili kuokoa usalama wa abiria na wananchi wengine kwa ujumla.Alimwagiza Kaimu Mkurugenzi Mtendaji wa Halmashauri ya Wilaya ya Igunga, Pascerates Kweyamba kutengeneza haraka miundombinu ya stendi hiyo. Baadhi ya madereva wa mabasi, Julius Idd, Lucas John walisema wao hawapingani na serikali na ndiyo maana wamekuwa wakilipa ushuru zaidi ya miaka miwili sasa, licha ya stendi hiyo kuwa na miundombinu mibovu.Hata hivyo, waliendelea na kauli yao ya kumuomba Rais Dk John Magufuli kusikiliza kilio chao pindi atakapomjalia Mungu kupita hapo kwenda Dar es Salaam wakati akitokea Chato kwenye mapumziko. Itakumbukwa kuwa hivi karibuni madereva wa mabasi hayo, waligoma kuingia Stendi Kuu ya Mabasi Igunga, wakilalamikia miundombinu ya stendi hiyo kuwa mibovu.Kwa upande wake, Kaimu Mkurugenzi Mtendaji wa Halmashauri ya Wilaya ya Igunga, Pascrates Kweyamba alisema tayari wameanza kukarabati stendi hiyo kwa kutumia mapato ya ndani.  <topic>: KITAIFA 